REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/442-14

24. decembar 2014. godine

B e o g r a d

Z A P I S N I K

17. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 15. DECEMBRA 2014. GODINE

Sednica je počela u 10,45 časova.

Sednicom je predsedavala Vesna Marjanović, predsednica Odbora.

Sednici su prisustvovali: Mirjana Andrić, Srđan Dragojević, Aleksandra Jerkov, Aleksandar Jugović, Branka Karavidić, Nenad Milosavljević, Ljiljana Nestorović, Milan Stevanović, Dušica Stojković, Nebojša Tatomir, Milena Turk i Milorad Cvetanović, članovi Odbora.

Sednici nisu prisustvovali članovi Odbora: Vladimir Đukanović, Saša Mirković, Sanja Nikolić i Mira Petrović, niti njihovi zamenici.

Sednici su prisustvovali Nataša Vučković, Balša Božović, Marija Obradović, Ljubiša Stojmirović, Zoran Živković i Gordana Čomić, narodni poslanici.

Sednici su prisustvovali: Rodoljub Šabić, Stanojla Mandić i Marinko Radić, predstavnici Poverenika za informacije od javnog značaja i zaštitu podataka o ličnosti; Saša Janković, Katarina Jokić, Mina Rolović-Jočić, Tatjana Rakić i Aleksandar Resanović, predstavnici Zaštitnika građana; ambasador Majkl Devenport, šef Delegacije Evropske unije u Srbiji; ambasador Piter Burkhard, šef Misije OEBS u Srbiji; Jadranka Jeličić, direktor Fondacije za otvoreno društvo u Srbiji; Tatjana Babić i Vladan Joksimović, predstavnici Agencije za borbu protiv korupcije; Vesna Dobrosavljević, Poverenik za zaštitu ravnopravnosti; Iva Vasilić i Tanja Zekić, predstavnici Državne revizorske institucije; Dušan Slijepčević, Savet za borbu protiv korupcije; Jadranka Jelinčić, Fond za otvoreno društvo; Milivoje Antić, Mreža za restituciju u Srbiji; Milan Antonijević, Komitet pravnika za ljudska prava; Zoran Gavrilović, Biro za društvena istraživanja; Veroljub Dugalić, Udruženje banaka Srbije; Milica Kostić, Fond za humanitarno pravo; Nebojša Lazarević, Centar za evropske politike, Nikola Marković, Društvo za informatiku Srbije; Bobana Macanović, Autonomni ženski centar; Blažo Nedić, Partneri za demokratske promene; Nemanja Nenadić, Transparentnost Srbija; Gordana Novaković, Savet za štampu; Vukašin Obradović, NUNS; Vesna Petrović, Beogradski centar za ljudska prava; Dragan Popović, Centar za praktičnu politiku; Sanja Torov, predstavnik Ambasade Velike Britanije; Jovana Tripunović, Beogradska otvorena škola; Miroslav Hadžić, Beogradski centar za bezbednosnu politiku.

Na predlog predsednice Odbora usvojen je sledeći dnevni red:

D n e v n i r e d

1. **Obeležavanje 10 godina rada Poverenika za informacije od javnog značaja**

**i zaštitu podataka o ličnosti.**

Prva tačka dnevnog reda: **Obeležavanje 10 godina rada Poverenika za informacije od javnog značaja i zaštitu podataka o ličnosti.**

Uvodne napomene povodom ove tačke dnevnog reda iznela je Vesna Marjanović, predsednica Odbora i napmenula, da je sednica Odbora sazvana sa idejom da se obeleži važan jubilej - deset godina rada Poverenika za informacije od javnog značaja i zaštitu podataka o ličnosti. Od osnivanja ove institucije do danas ostvaren je veliki napredak u njenom funkcionisanju i vidljivi su izuzetni rezultati u njenom radu. Sve je to rezultat angažovanja samog Poverenika i njegovih saradnika, podrške Evropske unije i mnogih međunarodnih organizacija. Postoji kontinuirani rad i konstruktivna saradnja Odbora za kulturu i informisanje i Poverenika za informacije od javnog značaja i zaštitu podataka o ličnosti. Odbor je prethodnih godina pomagao u radu ove izuzetno važne nezavisne institucije a zajednički posao Odbora i Poverenika je kontrola rada Vlade i zaštita pojedinačnih, građanskih i ljudskih prava i sloboda.

Saša Janković, Zaštitnik građana, rekao je, da jubilej 10 godina postojanja institucije Poverenika za informacije od javnog značaja i zaštitu podataka o ličnosti treba čestitati građanima Srbije. Pohvalio je rad Poverenika i naglasio da nema prava građana koje je više promenilo odnos građana i vlasti od prava građana da znaju sve i da ne budu podanici države već da imaju pravo da je stalno kontrolišu. To pravo je normativno uređeno na najkvalitetniji način. Pravo javnosti da zna i činjenica da smo dobili instituciju koja kvalitetno, uporno, hrabro radi svoj posao, Srbiju je bitno podiglo na lestvici demokratizacije. Poverenik za informacije od javnog značaja je svojevrstan doajen nezavisnih kontrolnih organa u Srbiji. Broj pritužbi Povereniku prethodnih 10 godina stalno se povećava, što podrazumeva i povećan broj njegovih aktivnosti, a to govori o dve sgvari: prva je da nezavisni kontrolni organi, pre svega Poverenik, mogu da ostvare svoju funkciju i da građani u njima nađu uporište za ostvarivanje svojih prava; druga je da ukazuje na nedostatke u drugim sferama državne vlasti, pre svega slabosti u pravosuđu i u unutrašnjoj kontroli u organima vlasti. Nezavisni kontrolni organi su nešto što bi trebalo da bude kompatibilno i da dopunjava „najrobusnije“ mehanizme zaštite ljudskih prava, odnosno pravosuđe i sudove. Nezavisni kontrolni organi su prve institucije kojima se građani obraćaju kada žele zaštitu svojih prava. Saša Janković je upoznao prisutne da je ovo godina u kojoj po prvi put nezavisni državni organi nisu mogli da predlože svoj budžet, pa čak ni Zaštitnik građana kome je to pravo garantovano zakonom. Ovo je prva godina u kojoj se mere štednje više odražavaju na nezavisne državne organe nego na većinu drugih institucija javne vlasti. Saša Janković je izrazio nadu, da građani Srbije neće osetiti snižavanje kvaliteta u ostvarivanju svojih prava.

Ambasador Majkl Davenport, šef Delegacije Evropske unije u Srbiji, istakao je da su predstavnici EU u Srbiji veoma pažljivo pratili rad Poverenika za informacije od javnog značaja i zaštitu podataka o ličnosti, od njegovog osnivanja do danas, kao i rad ostalih nezavisnih regulatornih tela. Poverenik je tokom svog funkcionisanja na najbolji način pokazao kako se u praksi bori za primenu evropskih i univerzalnih standarda u oblastima koje su ključne za poštovanje osnovnih ljudskih prava. Ove oblasti su od posebne važnosti za sve građane Evropske unije, pa samim tim i za proces pregovora o članstvu budućih članica. Evropska unija je, kao i zemlje članice, u svojim redovnim izveštajima uvek pozitivno ocenjivala rad institucije Poverenika i podržala razvoj kancelarije putem „IPA“ projekata koji su uspešno implementirani i omogućili prenos iskustava i ekspertize iz zemalja članica EU. Nivo stručnosti tima Poverenika čini ga pouzdanim partnerom njegovih evropskih kolega. Izrazio je zadovoljstvo što je kvalitetan i stručni rad Pooverenika prepoznat i od strane građana i od strane Narodne skupštine Republike Srbije. O uspešnosti njihovog rada najbolju potvrdu daju građani koji se u sve većem broju obraćaju Povereniku i ostalim nezavisnim institucijama tražeći zaštitu svojih prava. Od samog početka funkcionisanja institucije Poverenika, marljivo i predano je rađeno na edukaciji građana o njihovim pravima i Poverenik je bio prisutan u javnosti i na društvenim mrežama kada je trebalo reagovati u najboljem interesu građana. Poverenik je imao važnu ulogu u podizanju znanja i svesti građana Srbije i veoma visok procenat uspešnih intervencija u zaštiti njihovih prava. Takođe, velika uloga Poverenika je bila i u pripremi prvog Nacrta zakona o zaštiti uzbunjivača i u izradi Zakona podataka o ličnosti. Kada je reč o zaštiti podataka o ličnosti potrebno je uskladiti ovu oblast sa pravnom regulativom EU i obezbediti Povereniku dovoljne finansijske i kadrovske resurse. U Izveštaju o napretku, EU je konstatovala da je Poverenik zabeležio povećanje broja zahteva za pristup informacijama i podacima u oblasti javnih nabavki, privatizacija, davanja koncesija, javno-privatnog partnerstva i drugih procedura koje utiču na budžet. Potrebno je da se zakonodavni okvir uredi i unapredi, tako da obezbedi adekvatno praćenje i izvršenje svih odluka Poverenika. Kada je reč o zaštiti podataka o ličnosti potrebno je uskladiti pravni okvir sa evropskim standardima u oblasti video nadzora, biometrije, bezbednosti osetljivih podataka, direktne trgovine kao i potrebu da se uključe i nove pravosudne profesije kao „izvršitelji“ i „javni beležnici“. Posebno je potrebno, u narednom periodu, urediti ovlašćenja u oblasti elektronskih komunikacija sa pravilima o zaštiti podataka o ličnosti, koje su na snazi u EU. EU će i dalje budno pratiti ovu oblast, posebno u vezi izrade Akcionog plana za Poglavlje 23, kao jednom od najkompleksnijih i najvažnijih poglavlja u pregovorima o članstvu u EU. Poverenik i ostale nezavisne institucije su važni sagovornici EU u ovom procesu i u narednim godinama očekuje se još intenzivnija komunikacija.

Ambasador Piter Burkhard, šef Misije OEBS u Srbiji, istakao je ključni doprinos Poverenika u ostvarivanju prava na slobodan pristup informacijama. Time što omogućava da informacije budu dostupne građanima, poverenik Šabić i njegov tim sprečavaju pokušaje prikrivanja korupcije i drugih zloupotreba pod plaštom tajnosti. Pristup informacijama jeste deo osnovnih ljudskih prava koje omogućava da se obezbedi transparentnost i odgovornost vlasti u demokratskim zemljama. Bez slobodnog pristupa informacijama nije moguća ni efikasna borba protiv korupcije. Ovo pravo daje građanima mogućnost da aktivno učestvuju u društvenim procesima, što je neophodan element stvaranja demokratije. I u najsnažnijim demokratijama širom sveta stalno se vodi borba između tajnosti i javnosti podataka. Pravo javnosti da zna da ima pristup informacijama je od životnog značaja i često se žrtvuje u ime nacionalne bezbednosti ili u cilju zaštite političkih interesa. Posledni godišnji Izveštaj Poverenika pokazuje sve broj građana koji želi da ima pristup određenim informacijama povećava svake godine, što potvrđuje da su građani svesni mogućnosti koje im pruža pravo na slobodan pristup informacijama. U nedavnom istraživanju sprovedenom među poslovnim ljudima Poverenik za informacije od javnog značaja i zaštitu podataka o ličnosti je bio među retkim institucijama koje su dobile pohvale za svoj rad, Vlada Srbije, na žalost, nije obezbedila izvršenje i sprovođenje svih odluka Poverenika, što je njena zakonska obaveza i to može da dovede do povećanog broja predmeta pred Evropskim sudom za ljudska prava u Strazburu. Misija OEBS u Srbiji deli pozitivno mišljenje koje građani Srbije imaju o radu Poverenika i OEBS će nastaviti da pruža punu podršku Povereniku i njegovom timu u radu i unapređenju prava na slobodan pristup informacijama.

Jadranka Jeličić, direktor Fondacije za otvoreno društvo u Srbiji, rekla je da je Poverenik za informacije od javnog značaja i zaštitu podataka o ličnosti, novoosnovana institucija, postala jedna od najfunkcionalnijih institucija u državnoj „arhitekturi“ Srbije. Poverenje građana u institucije zavisi pre svega od rezultata rada tih institucija i od njihove odlučnosti da se vode samo jednim principom, a to je princip odgovornosti u vršenju javnih ovlašćenja, odnosno ovlašćenja koja su im poverena zakonom ili koje im je poverila Narodna skupština. Činjenica da je Poverenik stekao veliko poverenje građana, govori da je Poverenik sa svojim saradnicima radio odlučno i odgovorno u korist samih građana. Prethodnih deset godina rada Poverenika predstavlja primer razvoja demokratije i poštovanja principa vladavine prava u Srbiji. Poverenik, kao u svakoj demokratskoj državi, kontroliše i apriorno štiti i brani ustavni princip, princip javnosti i ljudska prava. Poverenik prevashodno štiti prava građana na objektivno informisanje i tako dobro informisan građanin učestvuje u donošenju odluka i vrši kontrolu rada državnih organa, koji svoja ovlašćenja vrše u ime i za račun građana. Dakle, u prethodnih deset godina Poverenik je štito Ustav i prava građana. Svi svetski stručnjaci smatraju da je Zakon na osnovu koga radi i funkcioniše institucija Poverenika jedan od najboljih zakona koji reguliše ovu oblast. On je izuzetno dobar, zato što je Srbija donoseći taj zakon ujedinila sve ekspertske kapacitete, odnosno u pisanju tog zakona učestvovali su svi eksperti kojima ova država raspolaže. Participacija građana je bila vrlo široka i na kraju zakon je usvojen kao najbolji iskaz znanja, kapaciteta ekspertske zajednice ali i potreba i interesa građana. Proces donošenja ovog važnog zakona i dosadašnji rad Poverenika na najbolji mogući način pokazuju kako se u ime građana upravlja i donose odluke saglasno određenim demokratskim pravilima. U prethodnom periodu Poverenik je uspeo zahvaljujući ozbiljnom razumevanju principa odgovornosti da se etablira kao organ visokog poverenja i organ koji je pre svega postao „pojačanje“ samom parlamentu, kao jedinom zakonodavnom telu i telu koje je u mogućnosti da kontroliše Vladu. Odluke, postupanja i nalazi nezavisnih državnih organa, samim tim i Poverenika, jesu dodatno sredstvo, prirodni saveznik parlamentu, kako bi obavljao svoju funkciju vladavine prava. Ono što će biti veoma važno u narednom periodu je donošenje novog Zakona o zaštiti podataka o ličnosti, zbog definisanja zaštite ljudskih prava, zaštite privatnosti i bezbednosti podataka. Donošenje novog zakona imaće i veoma važne ekonomske posledice i efekte i novi zakon mora uspostaviti ravnotežu između prava na privatnost, na obaveštenost, na transparentnost u radu i na bezbednost podataka. Jadranka Jeličić je naglasila, ukoliko bi došlo do promene Ustava, u novi Ustav treba uneti, da nezavisni državni organi imaju garancije svoje nezavisnosti, kako bi se na taj način obezbedila stabilnost razvoja demokratije u Srbiji.

Rodoljub Šabić, Poverenik za informacije od javnog značaja i zaštitu podataka o ličnosti, upoznao je članove Odbora sa radom Poverenika u prethodnih deset godina i ukazao na prepreke i probleme sa kojima se ova institucija susretala u tom periodu. Naglasio je da je on sa ekipom svojih saradnika doslednim, istrajnim i upornim radom i angažovanjem uspeo da instituciju Poverenika dovede do nivoa na kojem se sada nalazi. U prethodnih deset godina evidentan je rast obraćanja građana Povereniku, što potvrđuje povećanje svesti građana o sopstvenom pravu i želji da se za to pravo bore, kao i potvrda o rastu poverenja građana u institucije, odnosno poverenje u rad Poverenika za informacije od javnog značaja i zaštitu podataka o ličnosti . Kako bi potkrepio svoje tvrdnje, Rodoljub Šabić je naveo podatak, da je Poverenik u 2004. godini dobio jednu žalbu građana, 2005. godine 437 žalbi, 2013. godine 4930 žalbi a u 2014. godini, koja je još u toku, primljeno je 5440 žalbi građana. Takođe, Poverenik se zahvalio svim prethodnim govornicima na čestitkama i lepim željama povodom ovog jubileja i naglasio da će u narednom periodu on sa svojim timom učiniti sve da opravda poverenje građana i reputaciju koju su stekli. Institucija Poverenika će u vremenu koje dolazi, u skladu sa zakonom učiniti sve da se postignu još bolji rezultati, koji će biti u interesu građana Srbije.

U diskusiji povodom ove tačke dnevnog reda učestvovali su Vesna Marjanović, Branka Karavidić i Srđan Dragojević, članovi Odbora.

Pored članova Odbora u diskusiji su učestvovali Miroslav Hadžić, predstavnik Beogradskog centra za bezbednosnu politiku, Nemanja Nenadić, Transparentnost Srbija, Nikola Marković, Društvo za informatiku Srbije, Vukašin Obradović, NUNS, Milica Kostić, Fond za humanitarno pravo, Blažo Nedić, Partneri za demokratske promene i Milivoje Antić, predstavnik Mreže za restituciju u Srbiji.

Tokom diskusije, govornici su čestitali jubilej Povereniku i istakli značaj i rezultate njegovog rada u prethodnom periodu. Ukazano je na probleme sa kojima se susretao Poverenik i govornici su izrazili nadu da će se većim iѕdvajanjima u budžetu u narednim godinama omogućiti još efikasniji i funkcionalniji rad Poverenika. Diskutanti su naveli pojedinačne primere iz prošlosti u kojima su pojedini državni organi ili institucije pokaušali da izbegnu da dostave tražene informacije.

Sednica je završena u 12,50 časova.

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanja Pecelj Vesna Marjanović